*Leány Gyermek Kezdő CSB 3. forduló*

2019.10.13-án 2 csapattal vettünk részt a Leány Gyermek Kezdő Csapatbajnokság 3. fordulóján. A melegítésnél minden rendben zajlott, az „A” csapatnál Tereza néni segített nekem, a „B” csapat Tereza nénivel és Józsi bácsival melegített. A versenyt az „A” csapat ugráson kezdte, ahol szép ugrásokat mutattak be a lányok. Ha edzésen is ilyeneket ugranának, már sokkal előrébb lennénk! Ezután következett a korlát, ahol a kisebb hibákat leszámítva jól megcsinálták a gyakorlatokat. Gerendán örülök, hogy mindenki megcsinálta a hátrabógni hátraszaltót, de nagyon sok hiányosság van, vissza kell térnünk az alapokhoz, és pontosítani kell a kivitelt. Talajon meg vagyok elégedve a teljesítményükkel, a kivitelen van még mit javítani, de egész jó gyakorlatokat mutattak be. Összességében elégedett vagyok a csapat versenyzésével, az előző fordulóhoz képest 8 ponttal többet kaptak, tehát látszik a folyamatos fejlődés.

A „B” csapat korláton kezdte meg a versenyzést, ahol mindenkinek volt új elem a gyakorlatában. A kézállások nem voltak tökéletesek, de mindenki próbálta magából kihozni a maximumot. Gerendán voltak, akik sokkal jobban izgultak, mint edzésen és kevésbé tudtak koncentrálni, de összességében jó gyakorlatokat mutattak be. Ezután talajon mindenki összeszedte magát, kisebb hibákat leszámítva szépen tornáztak. Az ugrás egy kicsit nehezebb volt a számukra, mert most versenyeztek először az új Spieth gumiasztalt használva. Ennek ellenére mindenki jó ugrást mutatott be.

Mindent összevetve sokat fejlődtek a lányok, versenyről versenyre egyre jobban teljesítenek. Remélhetőleg ez a jövőben is így lesz.